2001/300/EY: Komission päätös, tehty 30 päivänä maaliskuuta 2001, yhteisön yhteistyöstä elintarvike- ja maatalousjärjestön kanssa erityisesti Euroopan komission toteuttaminen suu- ja sorkkataudin torjuntatoimenpiteiden osalta (tiedoksiannettu numerolla K(2001) 984)



Virallinen lehti nro L 102 , 12/04/2001 s. 0071 - 0072



Komission päätös, tehty 30 päivänä maaliskuuta 2001, yhteisön yhteistyöstä elintarvike- ja maatalousjärjestön kanssa erityisesti Euroopan komission toteuttaminen suu- ja sorkkataudin torjuntatoimenpiteiden osalta (tiedoksiannettu numerolla K(2001) 984) (2001/300/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna asetuksella (EY) N:o 1258/1999(2), ja erityisesti sen 12 ja 13 artiklan, sekä katsoo seuraavaa: (1) Sekä yhteisössä että sen naapurimaissa 1950-luvun lopussa esiintyneiden laajojen suu- ja sorkkatautiepidemioiden johdosta YK:n elintarvike- ja maatalousjärjestön (FAO) yhteyteen perustettiin suu- ja sorkkataudin vastainen Euroopan toimikunta. (2) Suu- ja sorkkataudin ulkoperäisten kantojen Eurooppaan kulkeutumisen vaaran kasvettua 1960-luvulla suu- ja sorkkataudin vastaisen Euroopan toimikunnan jäsenvaltioita kehotettiin perustamaan rahasto Balkanilla, joka oli taudin pääasiallinen kulkeutumisväylä, toteutettavia kiireellisiä toimenpiteitä varten. Myöhemmin tämä rahasto jaettiin yhteisön silloisten jäsenvaltioiden ylläpitämäksi rahastoksi nro 911100/MTF/INT/003/EEC ja tuolloin yhteisön ulkopuolisten suu- ja sorkkataudin vastaisen Euroopan toimikunnan jäsenvaltioiden ylläpitämäksi rahastoksi nro 909700/MTF/004/MUL. (3) Yhteisön viimeinen rahoitusosuus rahastoon nro 911100/MTF/INT/003/EEC maksettiin Balkanilla vuonna 1996 esiintyneiden suu- ja sorkkataudin taudinpurkausten aikana yhteisön osallistumisesta tiettyjen suu- ja sorkkataudin torjumiseksi suoritettavien toimenpiteiden rahoitukseen Albaniassa 14 päivänä kesäkuuta 1996 tehdyn komission päätöksen 96/368/EY(3) sekä yhteisön osallistumisesta tiettyjen suu- ja sorkkataudin torjumiseksi suoritettavien toimenpiteiden rahoitukseen entisessä Jugoslavian tasavallassa Makedoniassa 18 päivänä heinäkuuta 1996 tehdyn komission päätöksen 96/439/EY(4) mukaisesti. (4) Suu- ja sorkkataudin vastaiset rokotukset lopetettiin kaikkialla yhteisössä vuonna 1991 yhteisön toimenpiteistä suu- ja sorkkataudin torjumiseksi 18 päivänä marraskuuta 1985 annetun neuvoston direktiivin 85/511/ETY(5), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, mukaisesti. Viimeisimmät ilmoitetut tautiesiintymät ilmenivät vuonna 2000 Kreikassa naapurimaasta kulkeutuneen viruksen johdosta ja vuonna 2001 Yhdistyneessä kuningaskunnassa. (5) Jäsenvaltioiden läheisyydessä sijaitsevissa maissa on kuitenkin viime vuosina todettu tautiesiintymiä ja joissakin tapauksissa vakavia epidemioita, jotka voivat aiheuttaa uhkaa virukselle alttiille kotieläimille yhteisössä pääasiassa ihmisten ja tavaroiden liikkumisen johdosta, ei niinkään tuontikiellossa olevien kotieläinten ja niistä saatavien tuotteiden johdosta, sekä jäsenvaltioiden ja naapurivaltioiden välisten liikenneyhteyksien johdosta. (6) Uusien viruksen topotyyppien ja torjuntatoimenpiteiden alueellisen heikentymisen aiheuttaman hätätilanteen perusteella yhteisö rahoitti rahastosta nro 911100/MTF/INT/003/EEC hätärokotuskampanjoita Turkissa vuonna 1998 ja Pohjois-Kaukasiassa vuosina 1999 ja 2000 tiiviissä yhteistyössä suu- ja sorkkataudin vastaisen Euroopan toimikunnan kanssa. (7) Rahaston nro 911100/MTF/INT/003/EEC toimintaa on sen perustamisesta asti toteutettu tapauskohtaisesti komission ja suu- ja sorkkataudin vastaisen Euroopan toimikunnan välillä jälkimmäisen ehdottamista toimenpiteistä käydyssä kirjeenvaihdossa hyväksytyn sopimuksen perusteella. (8) FAO:n pääkonttorissa 25 päivänä helmikuuta 2000 kokoontunut asiantuntijaryhmä tarkasteli rahaston nro 911100/MTF/INT/003/EEC toimintaan liittyviä menettelyjä sovittujen suu- ja sorkkataudin torjuntaohjelmien toteuttamisesta suu- ja sorkkataudin vastaisen Euroopan toimikunnan jäsenvaltioissa tai naapurivaltioissa aiheutuneiden menojen osalta. (9) Arvioinnin jälkeen komission ja FAO:n asiantuntijaryhmä piti tällaisten varojen käyttöön liittyviä sääntöjä ja menettelyjä yhteisön toimielimissä sovellettavia sääntöjä ja menettelyjä vastaavina. (10) Asiantuntijaryhmä suositti, että rahaston nro 911100/MTF/INT/003/EEC käyttöön liittyviä sääntöjä ja menettelyjä tarkistetaan, jotta rahaston toiminnasta voidaan tehdä virallinen sopimus. Sääntöjen pitäisi olla elintarviketurvan yhteistyöohjelman ja sen toteutuksesta yhteisön ja FAO:n välillä vuonna 2000 tehdyn sopimuksen mukaisia, jolloin voidaan aloittaa yhteisön ja FAO:n perinteisen yhteistyön toteuttaminen ohjelmaperusteisempaa ja virallisempaa menettelyä noudattaen. (11) Yhteisön rahastoon nro 911100/MTF/INT/003/EEC maksaman osuuden enimmäismääräksi olisi neljän vuoden ajaksi vahvistettava 1,8 miljoonaa euroa. Rahaston talousarvion vuodeksi 2001 olisi oltava 1 miljoona Yhdysvaltain dollaria, ja sen olisi muodostuttava rahastolla 30 päivänä syyskuuta 2000 olleista varoista sekä yhteisön osuudesta. Myöhemmin varoja olisi täydennettävä vuotuisilla siirroilla. (12) Tässä asetuksessa säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla 1. Rahastolla nro 911100/MTF/INT/003/EEC (TFEU 970089129) 30 päivänä syyskuuta 2000 olleet rahavarat olivat suu- ja sorkkataudin vastaisen Euroopan toimikunnan hallintokomitean 65. kokouksesta laaditun loppuraportin mukaan 226404 Yhdysvaltain dollaria. 2. Yhteisön rahoitukselliseksi velvoitteeksi 1 kohdassa tarkoitetun rahaston osalta vahvistetaan neljän vuoden ajaksi 1 päivästä tammikuuta 2001 alkaen enintään 1800000 euroa. 3. Ensimmäinen 2 kohdassa tarkoitetun määrän erä vuodeksi 2001 koostuu a) 1 kohdassa tarkoitetuista varoista ja b) määrän kasvattamiseen 1000000 Yhdysvaltain dollarin suuruiseksi tarvittavasta yhteisön osuudesta. 4. Rahastolle vuosina 2001, 2002, 2003 ja 2004 aiheutuneita menoja korvataan yhteisön vuotuisilla maksuosuuksilla, jotka maksetaan vastaavasti vuosina 2002, 2003, 2004 ja 2005. Siirrot edellyttävät kuitenkin, että komission talousarviossa on käytettävissä tarvittavat varat. 5. Edellä 4 kohdassa tarkoitettu yhteisön vuotuinen rahoitusosuus perustuu suu- ja sorkkataudin vastaisen Euroopan toimikunnan joko sen hallintokomitean vuosikokoukseen tai kaksi kertaa vuodessa järjestettävään suu- ja sorkkataudin vastaisen Euroopan toimikunnan yleiskokoukseen laatimaan rahoituskertomukseen sekä sitä tukeviin yksityiskohtaisiin tietoihin FAO:n sääntöjen mukaisesti. 2 artikla 1. Euroopan komission ja Yhdistyneiden kansakuntien elintarvike- ja maatalousjärjestön välillä tehdään rahaston nro 911100/MTF/INT/003/EEC (TFEU 970089129) käyttöä ja toiminnan toteutusta koskeva täytäntöönpanosopimus neljän vuoden ajaksi 1 päivästä tammikuuta 2001 alkaen. 2. Edellä 1 kohdassa tarkoitetun rahaston toimintaa toteutetaan komission ja suu- ja sorkkataudin vastaisen Euroopan toimikunnan välisen yhteisymmärryksen pohjalta tämän artiklan 1 kohdassa tarkoitetun täytäntöönpanosopimuksen mukaisesti. 3. Terveys- ja kuluttaja-asioista vastaava pääjohtaja valtuutetaan allekirjoittamaan 1 kohdassa tarkoitettu täytäntöönpanosopimus Euroopan komission puolesta. 3 artikla Tämä päätös on osoitettu kaikille jäsenvaltioille. Tehty Brysselissä 30 päivänä maaliskuuta 2001. Komission puolesta David Byrne Komission jäsen (1) EYVL L 224, 18.8.1990, s. 19. (2) EYVL L 160, 26.6.1999, s. 103. (3) EYVL L 145, 19.6.1996, s. 19. (4) EYVL L 181, 20.7.1996, s. 37. (5) EYVL L 315, 26.11.1985, s. 11.